
Bila je nedjelja, 6. studenoga 1938. kad se u grad Krk sjatilo 
mnoštvo Krčana sa čitavog otoka, svaki sa svojim barjakom, 
većinom u svečanim narodnim nošnjama i natpisom svoga 
mjesta. Tog je dana krčki biskup Josip Srebrnić svečano 
blagoslovio 32 hrvatske zastave organizacije Hrvatske seljačke 
stranke. Njegov govor ,,O značaju hrvatske zastave i 
povijesnom zadatku Hrvata" imao je velik odjek i izvan otoka 
Krka. Donio gaje u cijelosti i šibenski tjedni list “Katolik" u broju 
46. od 13. IX. 1938. I 50 godina nakon Srebrnićeve smrti, njegov 
govor je i danas živ i poučljiv. Donosimo ga u cijelosti: 


9. kolovoza 2016 


Priredio: dr. Franjo 
Velčić 


Biskup Srebrnić, stolni dekan Maračić, prepozit Mate Polonijo i gradonacelnik 
Petar Velčić 


Hvaljen Isus! 
Draga hrvatska braćo! 


U veoma svečanom trenutku sakupili ste se danas sa svih strna našega otoka u Krku, da 
tu kao starosjedioci na ovoj grudi zemlje manifestirate činjenicu, da je otok Krk dio 


hrvatske narodne individualnosti. 

Ta se manifestacija vrši preko Božjeg blagoslova, koji će se podijeliti svetinji Hrvatskog 
naroda, hrvatskoj zastavi, a preko nje samome Hrvatskom narodu, jer je hrvatska zastava 
simbol Hrvatskog naroda, njegove individualne samobitnosti i svih prava na slobodu i 
neovisnost, što ih ima je- dan narod u društvu ostalih naroda. 


Blagoslov Božji počeo je silaziti na Hrvatski narod već od tada, kad je prije 1300 godina 
katoličku vjeru primio iz Rima te je g. 679. vrhovni poglavar Katoličke Crkve tadanji papa 
Agaton sklopio s njime kao posebnim neovisnim narodom, ugovor u svrhu miroljubivih 
međunarodnih odnosa. Jednako su rosila nebesa svoj blagoslov nad Hrvatski narodom, 
kadje skoro pred 1100 godina vladar Hrvatskog naroda Trpimir ispovijedao, da je samo 
“pomoću Božjom knez Hrvata"; hodočastio u sveta mjesta na sjeveru Jadranskog mora; 
osnivao kod Klisa benediktinski samostan te darivao svetu solinsku crkvu; kao i onda, 
kadje Papa Ivan VIII. na Spasovo 21. V. g. 879. prikazao sv. Misu u bazilici sv. Petra Bogu 
za Hrvatski narod i njegova vladara Branimira; kad je Papa Ivan X. g. 925. Tomislava u 
svetom obredu kraljevskom krunom odlikovao, ili kad je kralj Zvonimir 9. listopada 1076. u 
hramu sv. Petra u Solinu sklopio savez prijateljstva i vjernosti s velikim papom Grgurom 
VII. te je na našem otoku Krku hrvatskim Benediktincima u Jurandvoru poklonio zemljišta 
, da se ondje u crkvi sv. Lucije za Hrvatski narod i njegova kralja Bogu mole. 


Blagoslov, što su ga u ono doba hrvatske slave Božji namjesnici na zemlji na Hrvatski 
narod sazivali, ostao je na njemu i pratio ga kroz sva daljnja stoljeća sve do danas. 
Blagoslov Božji, primljen u dubokoj poniznoj vjeri, donosi, stvara i umnožuje život; on 
donosi i daje snage, da možemo u borbama, u nevoljama i tegobama života neumoljivo 
ustrajati. Ustrajnost je u životu i pojedinaca i obitelji i naroda velika, vrlo velika stvar. 
Samo onaj tko ustraje, pa makar bio do 

nesreće udaren ili od nasilja i prevare ponižen, gažen i lišen svih svojih prava, pobijedit 
će. Već je sam Krist rekao, da će se spasiti samo onaj, tko ustraje do kraja. Sv. Pavao je 
isto opetovao, kad je naglasio, da borac ne će dobiti vijenca pobjede, ako se pravo ne 
bori. Ustrajnost u nevoljama života znak je Božjeg blagoslova, koji taj život prati. To 
gledamo i u Hrvatskom narodu. Mnogo je Hrvatski narod pretrpio u stoljetnom svom 
životu. Ali se održao kroz sve velike borbe za opstanak i slobodu, jer je ustrajao! Nije 
ovdje mjesto, da istražujemo, zašto je morao upravo Hrvatski narod kroz vjekove toliko 
podnositi, zašto se danas nalazi u prilikama, kad mu se i opstojanje niječe. Alije svakome 
od nas na utjehu, pobudu i ponos, što je Hrvatski narod i danas unatoč tolikih borbi, pun 
volje, odlučne i jedinstvene volje kao nikada do sada, da živi kao slobodan narod i 
naprijed: on sam gospodar na svojoj zemlji i samo Bog Gospodar nad njim! Evo, ploda, 
prekrasnog ploda Božjeg blagoslova! Neka bude Bogu najusrdnija hvala na tome! 


Radujmo se blagoslovu Božjemu, koji je nad Hrvatski narod silazio onamo od njegove 
sveze s Katoličkom crkvom, onamo od narodnih vladara te ga neprestano prati još i 
danas. Taj blagoslov mu je pomogao, daje odbio od sebe za vrijeme Tomislava najezde 
Mađara i Bugara, kasnije najezde Turaka i Mlečana, najezde bogomilstva i luteranstva, 
najezde bizantinstva i istočnog raskola — pa zar mu ne će isti blagoslov Božji pomoći, da 
od sebe odbije i najezde današnjega doba? Mi vjerujemo u to, jer vjerujemo u neizmjernu 
snagu Božje; blagoslova! 

Najezde ma kakve one bile i ma od kuda one dolazile uvijek idu za tim, da u cilju 
unifikacije čitavim jednim sistemom liše ugnjetavani narod svih njegovih svetinja: njegove 
slobode, njegove vjere, njegove kulture, njegovih tradicija, njegova pisma i jezika i svake 
mogućnosti, da se gospodarski digne i politički usavršuje. One šalju među ugnjetavani 
narod svoje ljude: činovnike, nastavnike, pandure, uhode, plaćenike, agente, da mu 
pravdu kroje i govore, da ga isisava ju, da mu djecu otuđuju, da mu djedovsku katoličku 
vjeru omrznu i potkapaju — i neminovno se na svakom koraku mora osjetiti gorka 
činjenica: nema slobode, da radiš i govoriš kako dijete svoga naroda, kome je Bog 
odredio samobitni život! 


Jer i narodi su Božje tvorevine. I dokle god te tvorevine žive po Božjim zakonima i 
ispunjuju prema tim zakonima svoju ulogu i svoje poslanstvo u društvu naroda, uživaju i 
Božiu zaštitu i nitko na svijetu nema prava, da im uskraćuje i poriče slobodu u njihovu 
nacionalnom životu. Samo se nasilje usuđuje zagaziti tim putem. Ali nasilje nije nikada 
pravda, niti ono ima pravo na opstanak. 


Hrvatski narod nije nažalost danas u onom položaju, u kakvom je bio za vrijeme svojih 
vladara Branimira, Tomislava, Zvonimira, ali ostao je uvijek isti, na istom teritoriju, na 
obalama ovog plavetnoga hrvatskog mora od Kotora i Dubrovnika pa onamo do Sušaka i 
naprijed, da ne nabrajamo drugih krajeva, i vrši i danas ono veliko poslanstvo, koje mu je 
bilo od Božie Providnosti već od početka na njegovu teritoriju određeno. U vezi s Križem i 
u vezi s Papom on je faktično i danas predziđe pravoga kršćanstva. Radi toga traži i od 
katoličkih biskupa Božji blagoslov za svete simbole svoga od Boga primljenog 
individualnog narodnog života. Time pred čitavim svijetom svečano izjavljuje, da se toga 
dara iz Božjih ruku, tog od Boga primljenog individualnog narodnog života, ne će nikada 
odreći nego da će za taj dar: za Križ časni i slobodu zlatnu — sve pa i život svoj žrtvovati 
jer taj dar mu je i za njegovo poslanstvo apsolutno potrebit! 


Sloboda narodnoga života je za svaki narod najveći dar Božje dobrote. Naša je dužnost, 
da se izvršujući četvrtu zapovijed Božju Bogu molimo, da tu slobodu Hrvatskome narodu 
u najvećoj mjeri opet povrati i da, vjerni istoj zapovijedi, za postignuće njegovog punog 
oslobođenja neprestano radimo i da se za to i žrtvujemo! Četvrta zapovijed Božja nalaže, 
da djeca moraju svoje roditelje štovati, ljubiti ih i da se imaju u njihovoj nevolji za njih 
žrtvovati. Te iste dužnosti ima svaki čovjek prema narodu svojem, te iste dužnosti ima i 
svaki od nas prema svom Hrvatskom narodu! Samo ljudi, koji su se Bogu i njegovim 
zapovijedima otuđili, mogu to poricati! Samo oni, koji vole nasilje, mogu to osuđivati. 


U smislu dakle četvrte zapovijedi Božje prisustvujemo svečanom činu blagoslova, koji će 
se sada podijeliti simbolu Hrvatskog naroda i onoga velikog dara, što ga je primio iz 
Božjih ruku. Vruća naša molitva neka bude, da se taj blagoslov u najvećem bogatstvu 
izlije na naš Krk i na sav Hrvatski narod, e bi uz pomoć Božju kao predziđe pravog 
kršćanstva što prije radosno uživao dar Božje dobrote te, dar slobode i neovisnosti, na 
slavu Božju i za što ljepši i svetiji razvitak svoje narodne individualnosti! 


Tako je govorio Slovenac Srebrnić, kao “Hrvat među Hrvatima", u Krku 1938. godine! 

